Mein leben: Wolfenstein bliver til tv-serie på Prime Video

Amazon Prime Video går all-in på computerspil. Efter succesen med Fallout-serien har streamingtjenesten nu kastet sig over en vaskeægte klassiker: Wolfenstein. Det meddeler Variety. Serien er sat i produktion af selv samme hold, der bragte Fallout til skærmen – og ja, tonen bliver sandsynligvis mindst lige så blodig og bizar.

Bag serien står Patrick Somerville, der tidligere har stået bag Maniac og Station Eleven. Han skal både skrive og styre serien, og han får følgeskab af producer-veteraner fra Kilter Films og selve spilstudiet MachineGames – herunder svenske Jerk Gustafsson, der var med til at genoplive Wolfenstein-spillene i 2014 med The New Order.

Nazisterne vandt – og det bliver blodigt

Plottet er stadig hemmeligt, men den officielle teaser-sætning lover ikke småting: “The story of killing Nazis is evergreen”. Og med det udgangspunkt er der lagt i ovnen til en brutal omgang alternativ historie, hvor Tyskland har vundet Anden Verdenskrig ved hjælp af højteknologisk krigsførsel og overnaturlige eksperimenter.

Hovedpersonen er som altid den stenhårde William “B.J.” Blazkowicz – et menneskeligt maskingevær med stor kæbe og endnu større retfærdighedssans. Han kæmper sig vej gennem nazistiske supersoldater, robothunde og mørk okkultisme, mens kuglerne flyver og modstanden falder.

Der er endnu ikke sat ansigt på den nazi-plaffende hovedperson, men fans på nettet håber på Alan Ritchson, der allerede har bevist sine action-evner i Reacher.

Skærmbillede fra det originale Wolfenstein-spil fra 1991. “Mein leben!”.

Mere gaming til din fladskærm

Med Wolfenstein føjer Amazon endnu en titel til sin voksende liste af spilbaserede tv-serier. Ud over Fallout og den kommende Wolfenstein-serie arbejder streaminggiganten angiveligt også på serier baseret på Mass Effect, God of War og Warhammer 40.000 – sidstnævnte med Henry Cavill i hovedrollen.

Hvornår serien får premiere, vides endnu ikke – men én ting er sikkert: Det bliver ikke for sarte sjæle.

Mein leben: Wolfenstein bliver til tv-serie på Prime Video